|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2022. április 25-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2022. április 25., 15 óra 00 perc** | | |
| **Jegyzőkönyv-**  **vezető:** | **Szekér Zsófia** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | jelen |  |
|  | **Ágoston Sándor irodavezető** | jelen |  |
|  | **Kiss Viktória védelmi ügyintéző** | jelen |  |
|  | **Pankotay József elnök** | jelen |  |
|  |  |  |  |
|  |  |  |  |
|  |  |  |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság megjelent tagjait.

Megállapítja, hogy a Bizottság 11 fővel határozatképes, Büki Zoltán, György István Péter, Márovics Pál, Dr. Mészáros András és Pavelkovits Petra jelezte, hogy nem tudnak részt venni a mai bizottsági ülésen, de lehet, hogy Pavelkovits Petra később megérkezik.

A jegyzőkönyvet Szekér Zsófia vezeti. Kérdezi, hogy a jegyzőkönyv hitelesítését Bor Balázs bizottsági tag vállalja-e. Dr. Gulyás Ferenc kapitány úr őt javasolja.

**Bor Balázs, a Bizottság tagja:** Természetesen vállalja.

**Kelemen Krisztián képviselő, a Bizottság elnöke:** Köszöni a javaslatot, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Felteszi, hogy az elektronikusan kiküldött napirendi pontokkal kapcsolatban van-e esetleg kérdés? Nincs, így 7 napirendi pont lesz, 6 és a „Különfélék”, aki ezt elfogadja, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**16/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2022. április 25-i ülésének napirendjét az alábbiak szerint fogadta el:

**Nyilvános ülés:**

**1./ Tájékoztató a köztisztasággal kapcsolatos szabályszegések kapcsán indított eljárásokról**

**Előadó:** Dr. Holler Péter, a Hatósági Osztály vezetője

**2./ Tájékoztató az elmúlt időszak közlekedési tapasztalatairól, különös tekintettel a befolyásoltság alatti járművezetésre** *(szóbeli előterjesztés)*

**Előadó:** Dr. Gulyás Ferenc r. ezredes, kapitányságvezető

**3./ Tájékoztató a Szombathely, Rohonci út 21. szám előtti közlekedési problémáról**

**Előadó:** Ágoston Sándor, a Közterület-felügyelet irodavezetője

**4./ Tájékoztató az Állategészségügyi és Ebrendészeti Szolgálat munkájáról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**5./ Javaslat a polgárőr támogatási keret elosztásával kapcsolatos döntés meghozatalára**

**Előadó:** Dr. Holler Péter, a Hatósági Osztály vezetője

**6./ Szombathelyen működő polgárőr egyesületek bemutatkozása II. – Gyöngyöshermán-Szentkirályi Polgárőrség** *(szóbeli előterjesztés)*

**Előadó:** Pankotay József, a Gyöngyöshermán-Szentkirályi Polgárőrség elnöke

**7./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**Kelemen Krisztián képviselő, a Bizottság elnöke:** Köszönti Pankotay elnök urat, az övé lesz a 6. napirendi pont, kéri a türelmét, de beinvitálta, hogy lássa, milyen témákkal foglalkoznak hónapról hónapra.

**1./ Tájékoztató a köztisztasággal kapcsolatos szabályszegések kapcsán indított eljárásokról**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** A Bizottságon belül köztudott, hogy a szemeteléssel kapcsolatos szabályszegések tavaly március 1-től átkerültek a kormányhivatalhoz, tehát közigazgatási eljárás keretében vizsgálja a Kormányhivatal, és minden 3. hónapban kérnek tőlük egy számadatot arra vonatkozóan, hogy az általuk, illetve a Közterület-felügyelet által megindított feljelentések milyen eredménnyel zárultak. Egyszer már volt egy ilyen adatközlés és ennek a folytatása következik most.

**Dr. Holler Péter, a Hatósági Osztály vezetője:** Ezúttal hosszabb időszakot, az elmúlt 5 hónapot kérték le, mert úgy gondolták, hogy így pont egy 1 éves időszakot tudnának egyfajta összegzésként bemutatni a Tisztelt Bizottságnak. 2021. március 1-től volt ez a módosítás a szabálysértési törvényben, és március 18-án került a kormányhivatal hatáskörébe a köztisztasággal kapcsolatos szabályszegések során a közigazgatási hatósági eljárások lefolytatása. Az elején volt egy félelmük, hogy a Kormányhivatal nem biztos, hogy megfelelően fogja ezeket kezelni, de abszolút korrektül állnak ehhez. Együttműködnek a Közterület-felügyelettel, amit áttettek ügyeket, gyakorlatilag mindegyikben megpróbálták megindítani az eljárást. Voltak olyanok, ahol bizonyíték hiányában – mivel az elkövető nem vált ismertté – szankcióra nem került sor. A számok benne vannak az anyagban, és készítettek egy összegzést is az elmúlt 1 évről, ahol 101 esetet továbbítottak. 81 esetben megindították az eljárást, amiből összesen több mint 60 határozat született, ahol közigazgatási bírságot szabott ki a Kormányhivatal. Ennek az összege sajnos nem olyan nagy, amivel valós visszatartást lehetne elérni, ugyanakkor ez a kormányhivatal hatáskörén kívüli probléma, hiszen a jogszabályok nem teszik lehetővé, hogy magasabb összegű bírságok kerüljenek kiszabásra. Az elmúlt időszakban többször is összeültek, a Közterület-felügyelet és a Hulladékgazdálkodási Főosztály, és maximálisan egyetértettek abban, hogy jó lenne ezekben az eljárásokban magasabb összegű bírságot kiszabni, ehhez viszont jogszabály változás kell. A Kormányhivatal ebben meg is tett mindent, mivel tettek olyan javaslatot a központi jogalkotó felé, hogy lehetne olyan összegű bírság kiszabása, aminek a helyszíni bírságként kiszabható megfelelője egy olyan összeg lehetne már, amivel lehetne eredményt elérni, és a Közterület-felügyelet tettenérés esetén is kiszabhatná. Összegezve: az együttműködés kiváló, elég sokszor eljutott a Kormányhivatal addig, hogy ki tudott szabni bírságot, abban pedig lehet bízni, hogy a kormányzat tud olyan jogszabályokat megalkotni, amivel szigorúbbá válnának ezek a pénzbírságok és ezáltal a visszatartó erő is nagyobb lenne.

**Kelemen Krisztián képviselő, a Bizottság elnöke:** Köszöni a tájékoztatót. Azt gondolja, Bencsics Attila, a Hulladékgazdálkodási Főosztály vezetője vezetésével eloszlatták a korábbi félelmeiket, de egyelőre valóban abban lehet bízni, hogy a tettenérés általi megszégyenülés lehet egyfajta visszatartó erő, és bíznak abban, hogy a jogalkotók lehetőséget adnak majd a kormányhivataloknak, hogy egy komolyabb szankcióval tudják sújtani ezeket a köztisztasági szabályszegéseket. Felteszi, van-e esetleg kérdés, észrevétel? Nincs, így szavazásra teszi fel, aki a tájékoztatót elfogadja, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**17/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**2./ Tájékoztató az elmúlt időszak közlekedési tapasztalatairól, különös tekintettel a befolyásoltság alatti járművezetésre** *(szóbeli előterjesztés)*

**Előadó:** Dr. Gulyás Ferenc r. ezredes, kapitányságvezető

**Dr. Gulyás Ferenc r. ezredes kapitányságvezető, a Bizottság tagja:** Elnök úrral mindig megbeszélik, mi lenne aktuális, amiről beszélni kellene. A médiában sokan elmondták ezt az ittas akciót, és arra gondoltak, hogy nézzék meg, szűkebb környezetben hogyan alakulnak ezek a dolgok. Még akkor is, ha valaki nem okoz balesetet, ittasan beülni egy járműbe nagyon felelőtlen dolog. A másik pedig, ha lebuknak az emberek egy-egy ellenőrzéskor, a jogosítványukat kockáztatják minden esetben, hiszen Magyarországon zéró tolerancia van, ami azt jelenti, hogy gépi meghajtású járművet nem szabad vezetni és más járművet sem szabad vezetni befolyásolt állapotban. Nagyon sok pénzbe kerül a jogosítvány megszerzése, ezért szerinte az egyik legfelelőtlenebb dolog így járművet vezetni. Bercse Lászlót kérte meg, hogy a pontos számokról beszámoljon, és minden évben tartanak több alkalommal olyan propaganda akciókat, ahol erre terelik a figyelmet. Ebben változás nincsen Magyarországon, a KRESZ-nek ez a része nem változott, a Btk. és a szabálysértési törvény sem változott, továbbra is büntetni rendeli, ennek ellenére nagyon sok, amiben 1-1 évben intézkedni kell.

**Bercse László r.őrnagy, a Bizottság tagja:** Mielőtt a befolyásoltságról beszélne, a baleseti statisztikát is bemutatja. 1-3 hónapról beszélne, mivel így hiteles a statisztika. 202 baleset történt az illetékességi területükön. Ebből 165 az anyagi káros, 42 a sérüléses. Tehát minden 4. sérüléssel járt. A 42 sérüléses balesetben 56-an sérültek meg. Ez is jelentős szám. 9-en súlyosan, 47-en könnyebben. Az ittasan okozott balesetek száma ezen időszak alatt, amikor személyi sérülés is történt, 3 volt. Főbb baleseti okok: elsőbbség meg nem adása, irányváltoztatás, haladás az úton, sebességtúllépés – itt az abszolútra és a relatívra is gondol –, illetőleg az ittas járművezetés. Ez a 3 is, úgy gondolja, sok. Ez az akció, amit húsvét hetében hajtottak végre, EUROPOL keretében történt, ez korábban TISPOL elnevezés alatt futott. Az Európai Közlekedési Hatóságnak egy összevont komplex akciójáról beszélnek. Ez egész éven át fut, az ittas és drog ellenőrzése volt áprilisban, és ezen az egy héten belül volt egy 24 órás ellenőrzés, amikor a megyében folyamatosan ellenőriztek a kollegák. Szombathely viszonylatában 6 fővel hajtották végre ezt az ellenőrzést, 3 gépjárművel és 3 órában. Sajnálatosan jött ki ennek az időpontja, mert az akcióból mentek a keresztúti imádság biztosítására, ez a 3 óra jutott erre az akcióra. Tapasztalatok tekintetében a 3 órában a középső 1 órát finn módszeres ellenőrzéssel hajtották végre, ami nagyon röviden azt jelenti, hogy minden gépjármű megállt, és csak alkoholszonda alkalmazására került sor, gépjármű átvizsgálásra, egyéb ellenőrzésre nem. A Széll Kálmán utcában a 13-as szám előtt végezték ezt, a Múzeumkertnél, kb. 60 gépjárművet ellenőriztek és ittas nem volt köztük, illetőleg bódultra okot adó körülményt sem láttak, hogy arra kellett volna irányulnia az ellenőrzésnek. A megyében összesen 1208 fő került ellenőrzésre, és 2 főnél mutatott az alkohol szonda ittasságot, ez elérte a büntetőjogi értéket, tehát 0,25 mg/l légalkohol felettit. 1 fő fújt 0,14 mg/l-t, ennek megfelelően Ákr. eljárás került megindításra. Folyamatosan be vannak táblázva különböző ellenőrzésekben. A VÉDA-kapura történő felcsatlakozást említi még, 2 helyen tudnak felcsatlakozni. Egy a Mozaik áruháznál, a 87-es elkerülőn, illetve Vasszécsenynél, a budapesti meghatározás alapján most már a vasszécsenyire csatlakoznak rá. Ennek az intelligens kamerarendszernek van egy olyan funkciója, hogy tudja a biztonsági öv használatát is ellenőrizni. Ha vélelmezi ezt, azonnal képeket küld a kapitányságnak egy központi rendszeren keresztül, és a járőrnél lévő mobil okoseszközre is ráküldi ezt a képet, és vagy megállítják, vagy eljárnak az elkövetővel szemben. Vasúti átjáróban január óta hajtanak végre ellenőrzést, közmédiában is hallható, hogy rengeteg a tilos jelzésen történő áthaladás és az ebből adódó balesetek száma, és az elhunytak száma is rendkívül magas. Ezt általában a „Körtésben” vagy a balogunyomi vasúti átjáróban hajtják végre. Mindkét helyen elég sok az eljárásuk vasútbiztonság/közlekedésbiztonság elleni bűncselekmény miatt. Ezek a tipikus csapórúd letörések, tehát van egy bizonyos időintervallum, amíg piros jelzésre átvált a fényjelző és utána lecsapódik a fénysorompó, de ezt sokan nem várják meg, hanem behajtanak és törnek mindent. E-útdíj ellenőrzéssel ellenőrzik a külföldi kamionokat, hogy az útdíjarányos összeget befizetik-e a teherautó vezetők. Valamint a kivilágítatlan gépjárműveket is ellenőrzik, erre megyei elrendelés van, tehát lakott területen kívül a fényjelző készülék tompított használatát ellenőrzik. Visszakanyarodna a fő témához, a befolyásoltság alatti járművezetésre, és arról tud beszámolni, hogy sajnos az arány kezd eltolódni. Az a tapasztalat, hogy a Btk. 237. §-ába ütköző bódult járművezetés aránya rendkívüli módon megemelkedett és szinte párhuzamosan mozog az ittas járművezetőkével. Az ittas járművezetők esetében van egy kialakult protokoll, egy kialakult rendszer. Megfelelő eszközökkel rendelkeznek, a kézi teszterek, hiteles mozgó alkohol szonda, hiteles telepített. Van egy bejáratott rendszerük az egészségügyi szervekkel, a szakértőkkel, azonban mindig szakértői kérdés az, hogy ez a bódultság megállapítható-e vagy nem. Kétszer is kell szakértőztetni. Időnként belefutnak egy járműellenőrzés során vagy egy balesetnél, és olyan dolgokat észlelnek, ami alapján vélelmezhető, hogy befolyásolt az illető, alkoholszondát alkalmaznak, ami negatív lesz, tehát egyértelműen valami más szer hatása alatt vezeti a személy a járművet. Ha megvan a gyanú, előállításra került a kapitányságra, a rendőrségi törvény és szolgálati szabályzat mintavételre lehetőséget ad, itt egy gyorsteszt alá vonják a személyt, vizeletmintát vesznek tőle. Ha valamelyik reagensre pozitivitást mutat, akkor tovább viszik egy mintavételre az ügyeletes orvoshoz, és itt vizelet- és vérvétellel jegyzőkönyvileg is levételre kerül a minta. Ez a minta tovább kerül a laboratóriumba, ahol a szakértő megállapítja, hogy van-e egyáltalán a szervezetében, és ha van, mi az és milyen mennyiségben. A bódultság miatt még egy orvosszakértőt kell kirendelni, és ezen eredmények alapján fog egy teljes képet kapni, hogy az illető bódult-e vagy nem. Segítség, ha az, aki az egészségügyi intézményben leveszi a vért, jelöl be klinikai tüneteket a jegyzőkönyvön. Ez a szakértőnek nagy segítség. Szombathelyen jelentősen nőtt a bódult állapotban elkövetett bűncselekmények száma. Ilyenkor vagy magát a szert is megtalálják az autóban vagy szerhasználatra utaló dolgokat: őrlőt, pipát, szívószálat… Az eljárás részébe nem menne bele, hogy pl. mi az elterelés, fogyasztás, tartás és a bódult járművezetés része.

**Dr. Gulyás Ferenc r. ezredes kapitányságvezető, a Bizottság tagja:** A 2000-es évek elején volt a legrosszabb a helyzet, 20% körüli volt a sérüléses baleseteknél az ittasság, mint mellékok. Most ez olyan 10% körül vagy inkább ez alatti, de így is sok. Most ez a húsvéti akció, amit tudott mindenki és látványos is volt, nem olyan meglepő, hogy nem volt senki. Ez figyelemfelhívás, mondhatni, elrettentés volt. Sajnos most a bódult állapot lesz inkább feltörekvő, ami legalább annyira veszélyes, mint alkoholos befolyásoltság alatt vezetni. A jövőben is folytatják az akciót, sokat dolgoznak, sok ellenőrzésük van, erről a 20%-ról sikerült 10% alá szorítani, de itt megreked, ennél nagyon nehéz lejjebb szorítani ezt az arányt, annak ellenére, hogy ez a jogosítvány elvesztésével jár.

**Kelemen Krisztián képviselő, a Bizottság elnöke:** Ha jól tudja, holnapra is terveznek egy átfogó ellenőrzést a kapitány úr felhívására. Erről szeretne pár szót kérni, vagy majd a következő bizottsági ülésen az eredményekről kérne információt.

**Dr. Gulyás Ferenc r. ezredes kapitányságvezető, a Bizottság tagja:** Azt fontos elmondani, hogy ellenőrzés mindig van, de vannak bizonyos esetek, amikor egyes helyszíneken fokozott ellenőrzést kell elrendelni. Ez plusz jogosítványt ad a kollégáknak, amire azért van szükség, hogy adott esetben az akciót vagy ellenőrzést hatékonyabban tudják végrehajtani. Ellenőrzés van, de a fokozott ellenőrzést a törvény erejénél fogva meg kell hirdetni. De azt, hogy miért és hogyan, azt nem kell elmondani.

**Kelemen Krisztián képviselő, a Bizottság elnöke:** A bódult befolyásoltsági vezetéseknél milyen eredmény születik általában? Milyen szereteket fogyasztanak? Marihuána vagy herbál, esetleg másfajta drog?

**Bercse László r.őrnagy, a Bizottság tagja:** Minden. Sokszor nyugtató, stimuláló szerek, altató és párhuzamosan alkohol is.

**Kelemen Krisztián képviselő, a Bizottság elnöke:** Elég nagy felelőtlenség ilyen állapotban vezetni.

**Bor Balázs, a Bizottság tagja:** Az elektromos roller gépi hajtásúnak minősül?

**Dr. Gulyás Ferenc r. ezredes kapitányságvezető, a Bizottság tagja:** Az interneten olvasta, hogy ha valaki bódult állapotban rollert vezet, akkor is el lehet venni a jogosítványt, de ő azért megvárná a jogszabályt erről. A jogszabály nem kategorizálta be még ezt a közlekedési járművet, ezért a rá vonatkozó szabályok is jogalkalmazói állásfoglalás alapján történnek. A járdán lehet vele közlekedni, az úttesten nem. A technika fejlődése sok új közlekedési eszközt hozott, a KRESZ 1975-ös, mindig van egyfajta utánkövetés, ebben még döntés nem született, szerencsésebb lenne, ha már látnák, hogy kell intézkedni. Az elektromos kerékpároknál is van egyfajta bizonytalanság, hogy az a motor, ami hajtja, mekkora teljesítményű, hogyan közlekedhetnek vele. Vannak már olyanok, amik nagyon gyorsan tudnak közlekedni, arra biztonsági felszerelés is kellene, ami kötelező kellene, hogy legyen. Ők is várják az új szabályozást. Egy biztos, ha valaki részeg, rollerezni sem ajánlott.

**Kelemen Krisztián képviselő, a Bizottság elnöke:** Ha jól tudja, most van egy jogalkotói szándék, hogy pontosítja ezeknek a járműveknek a KRESZ alapján a szabályozását.

**Dr. Gulyás Ferenc r. ezredes kapitányságvezető, a Bizottság tagja:** Igen, ez segítség lenne.

**Kelemen Krisztián képviselő, a Bizottság elnöke:** Szeretné még megkérdezni, mivel nem mindenki számára egyértelmű, hogy az újabb autóknál van egy olyan világítási funkció, ami automata és ilyen esetben lakott területen kívül a nappali menetfényt kapcsolja fel, az elsőt és a hátsót nem, vagy mindkettőt. Mi a szabályos?

**Dr. Gulyás Ferenc r. ezredes kapitányságvezető, a Bizottság tagja:** Egyértelműen tompított fény, a nappali menetfény nem elegendő elől, kell a tompított.

**Gálffy Áron, a Bizottság tagja:** Van-e összehasonlító elemzés azokkal az országokkal, ahol van az alkoholfogyasztásnak egy kultúrája, mint Olaszország, Franciaország? A szomszédos Ausztriában megengedett az alkoholfogyasztás egy bizonyos százalékban. Tehát ott magasabb az ittas vezetés által okozott baleseteknek a száma arányaiban vagy hasonló?

**Bercse László r.őrnagy, a Bizottság tagja:** Ennek utánanéz, nem tud most érdemben válaszolni. Következő ülésen megválaszolja.

**Kelemen Krisztián képviselő, a Bizottság elnöke:** Köszöni a beszámolót, nagyon tanulságosnak találta. Felteszi, van-e esetleg kérdés? Elfogadásra és tudomásul vételre javasolja a tájékoztatót. Aki ezzel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**18/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság az elmúlt időszak közlekedési tapasztalatairól, különös tekintettel a befolyásoltság alatti járművezetésről szóló tájékoztatót tudomásul veszi.

**Felelős:** Kelemen Krisztián, a Bizottság elnöke

Dr. Gulyás Ferenc r. ezredes, a Bizottság tagja

**Határidő:** azonnal

**3./ Tájékoztató a Szombathely, Rohonci út 21. szám előtti közlekedési problémáról**

**Előadó:** Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** A Rohonci út 21. számnál lévő parkolási, illetve közlekedési problémával kapcsolatban kapott egy lakossági megkeresést, aminek kapcsán fel is vette a kapcsolatot a Közterület-felügyelet vezetőjével, hogy mi lehet a megfelelőbb, illetve a jó megoldás, és erre tett ő egy javaslatot, ami nem egyezett azzal, amit a lakók tettek. Hozzáteszi, hogy nagyon professzionális módon kidolgozott megkeresést kapott, különböző színes fotókkal, berajzolt tábla, helyszín lehetőségek stb.

**Ágoston Sándor, a Közterület-felügyelet irodavezetője:** Megpróbálja felvázolni a helyszínt, hogy mindenkinek egyértelmű legyen. Ha a stadion irányából indulnak és az Órásháznál balra fordulnak be, jobbra található a Rohonci út 21. szám. Ez a Szűrcsapó utca folytatása lényegében. Egyetlen egy hely van, amire panaszkodnak az ott lakók, ez konkrétan az útkereszteződés metszéspontjaitól számított 5 m-en túl van, ahová egy kisebb autó még pont befér úgy, hogy a garázsba történő ki-be hajtást pont ne akadályozza. Ezzel a helyszínnel van az ott lakóknak problémája, az, hogy ez mennyire akut jellegű, azt tudja mondani, hogy az elmúlt időszakban a Közterület-felügyelet vonatkozásában lakossági bejelentés, hogy bármilyen közlekedési anomália, amiben intézkedést kellett kezdeményezni, nem fordult elő. Ennek ellenére, ahogy az előterjesztésben is leírták, ha ott megáll egy gépjármű és jelen pillanatban szabályosan áll meg, tehát metszésponttól 5 m-en túl várakozik, akkor is lehetséges az, amit az ott lakók felvázoltak, viszont egy megoldási javaslatként olyat vázoltak fel a lakók ebben az 5 oldalas megkeresésben, hogy forgalommal szemben „Várakozni tilos” tábla kerüljön kihelyezésre. Ezért is írta, hogy ő ezt a javaslatot nem támogatja, hiszen a közlekedési jelzőtábla kihelyezése sem szabályos, ezáltal szankcionálni nem áll módjukban. Ezért nyilvánvalóan ki sem helyezheti a Városüzemeltetési Osztály ebben a formában, mivel szabálytalannak minősülne. Abban az esetben, amennyiben a Tisztelt Bizottság úgy dönt, hogy valamilyen formában forgalmi-technikai beavatkozás szükséges – egyébként ő nem híve annak, hogy tele kellene táblázni a várost, mert a KRESZ mindenkinek egyértelmű és azt tudni kell alkalmazni – 2 dolgot tudna javasolni ezen az 5 méteres szakaszon. Az egyik egy „Megállni tilos” közúti jelzőtábla, ami az infláció okozta költség növekedések kapcsán most olyan 60.000,- Ft-ra tehető, a másik javaslat az pedig egy „X” jel felfestése erre a kis szakaszra, ugyanis egy ilyen felfestés 20.000,- Ft-ból megvan és évente egyszer kell újra festeni. Azt gondolja, hogy így költséghatékony megoldással oldható meg a probléma. Kéri a bizottságot, hogy ezt tárgyalják meg. Sajnálja, hogy ezt nem tudta levetíteni, egyébként pontosítana, hogy ahová kitennék a „Megállni tilos” táblát, az egy rövid szakasz, utána azonnal jön a kereszteződés, ami fel is oldja, tehát még egy tábla kihelyezése nem lenne indokolt. Ő az útburkolati jel felestését javasolja.

**Kelemen Krisztián képviselő, a Bizottság elnöke:** Kb. 2 hete kapta ezt a megkeresést, több különböző időpontban is volt kint a helyszínen, hogy megbizonyosodjon, hogy ez egy valós probléma. Valóban az a gond, hogy a garázs és a kereszteződésben lévő bukkanó közé szokott beparkolni egy FIAT Punto személygépjármű, ami gyakorlatilag akadályozza a parkolóba történő behajtásnál a két forgalmi sávnak a meglétét. Gyakorlatilag ez azt jelenti, hogy aki a Szűrcsapó vagy a Rohonci út irányából szeretne a parkolóba behajtani, és éppen valaki jön ki a parkolóból és kerüli ki ezt a jelen pillanatban szabályosan parkoló autót, akkor az ott egy balesetveszélyes szituáció lehet. Célszerű lenne megelőzni a balesetet, illetve, ha ott nem a jobb kéz szabály érvényesül, hanem van egy „Elsőbbségadás kötelező” tábla, akkor ez az autó, ami oda be szokott parkolni, már rossz helyen áll.

**Bor Balázs, a Bizottság tagja:** Nézik éppen a felvételt, ott már van egy „X” a kereszteződés túloldalán.

**Ágoston Sándor, a Közterület-felügyelet irodavezetője:** Nem arról van szó, hanem az Órásháznál lefordulnak balra és egyből jobbra, ez egy pici szakasz, ami egyébként is csőkorlátozott.

**Bor Balázs, a Bizottság tagja:** És ott szabályos parkolni?

**Ágoston Sándor, a Közterület-felügyelet irodavezetője:** Azzal az autóval, ami a metszésponttól 5 méteren kívül esik, azzal szabályos ott parkolni jelenleg. De ha valakinek van egy 4,80-as kocsija, ami elég gyakori a mai világban, akkor belelóg a kereszteződésbe és azzal már nem.

**Kelemen Krisztián képviselő, a Bizottság elnöke:** Ez a probléma különösen sötétedés után áll fenn, amikor rosszak a látási viszonyok és nagyobb sebességgel szoktak a bukkanónál közlekedni az autók. Annak nem néztek utána, hogy volt-e bármilyen baleset, de a lakók részéről ez az igény ez valóban megállja a helyét. A határozati javaslat az az, hogy átadnák a lehetőséget a Városstratégiai, Idegenforgalmi és Sport Bizottságnak, döntsék el ők, hogy melyik megoldási javaslat lenne a megfelelő. Azt gondolja, hogy talán a tábla kihelyezés lehet, hogy pillanatnyilag költségesebb, de hosszú távon költséghatékonyabb, hiszen azt nem kell évente újra festeni, illetve talán, ha beparkolnak oda, a szankciók is egyértelműek.

**Egyed László tű. alezredes, a Bizottság tagja:** Saját tapasztalatát osztaná meg: Az adott helyszínen is és más hasonló helyszínen is végeztek helyszínbejárást a mentéssel, tűzoltó bejárással kapcsolatosan 2011-ben és talán 2015-16 környékén is. Akkor még sok helyre visszafestették a tűzoltási, vonulási útburkolati jeleket, és úgy vették észre, hogy az emberek tekintete talán jobban figyel az útburkolatra, mint egy közlekedési táblára. Tehát, ők csak támogatni tudják az „X” útburkolati jel felfestést. Nagyon örül, hogy ekkora nagy problémákkal kell megküzdeni és nem nagyobbakkal.

**Kelemen Krisztián képviselő, a Bizottság elnöke:** Szerinte minden probléma probléma, nagyon örül neki, hogy ilyen kérdésekre is van idő és energia, pont azért, mert nagyobb volumenű problémákkal nagy ritkán vagy nem kell foglalkozni. Ez maradjon is így. Lakatár Gáborral már beszéltek, hogy folytatni kellene ezeknek a középmagas épületeknek az átvizsgálását, a felvonulási területek kijelölése kapcsán. Most hétvégén találkoztak a Szűrcsapó 12-14-nél vagy a 14-16-nál egy olyan problémával, hogy a parkoló bejáratának mindkét oldalán parkoltak, azt gondolja, hogy tűzoltóautó végképp nem, de talán mentő sem jutott volna be a parkolóba, meg is történt az intézkedés, hiszen bárhol bármikor történhet egy olyan tűzeset, ahol lehet, hogy minden egyes perc számít. A Barátság utca 17-nél volt egy ilyen tűzeset, de a Barátság utca 5-7-nél is van egy ilyen parkolási probléma, tehát ezekkel szeretne a jövőben, mint körzet képviselője is, foglalkozni.

**Bercse László r.őrnagy, a Bizottság tagja:** A városnak van egy fenntarthatósági programja, ez egy Európai Uniós program, ehhez kérték a társadalmi szervezetek, cégek, gazdálkodók véleményét. Ő fogalmazta meg a levélben a parkolási és közlekedési koncepciót és abban is megfogalmazták ezt a problémát.

**Dr. Gulyás Ferenc r. ezredes kapitányságvezető, a Bizottság tagja:** Ágoston Sándor józanságát szeretné megköszönni, így plusz táblákat nem kell kihelyezni, egyértelműnek kell lenni, de ha valaki mégis megfeledkezne magáról, akkor a „Megállni tilos” tábla a leghatékonyabb eszköz, de örülne, ha Miskolcon is ilyen jellegű problémákkal foglalkoznának.

**Kelemen Krisztián képviselő, a Bizottság elnöke:** Köszöni a szakmai hozzászólásokat, véleményeket, azt gondolja, hogy az apróságok is viszik őket előbbre. Valóban Miskolc bűnmegelőzési bizottsága szívesen cserélne velük. Felteszi, van-e esetleg kérdés, észrevétel. Nincs, szavazásra teszi fel a határozati javaslatot egyben, aki ezzel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**19/2022. (IV.25.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a Szombathely, Rohonci út 21. szám előtti közlekedési problémáról szóló tájékoztatást megtárgyalta, az elhangzottakat tudomásul veszi.

2. A Bizottság felkéri a Városstratégiai, Idegenforgalmi és Sport Bizottságot, hogy tárgyalja meg a problémafelvetést, és hozza meg a szükséges döntéseket.

**Felelős:** Kelemen Krisztián, a Bizottság elnöke

Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője

Bonti Tamás, a Környezetvédelmi és Kommunális Iroda vezetője

Ágoston Sándor, a Közterület-felügyelet irodavezetője)

**Határidő:** 1. azonnal

2. a VISB következő ülése

**4./ Tájékoztató az Állategészségügyi és Ebrendészeti Szolgálat munkájáról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**Kelemen Krisztián, a Bizottság elnöke:** Ágoston Sándornak ad tájékoztatást az Állategészségügyi és Ebrendészeti Szolgálat munkájáról a nagyobb betekintés érdekében. De beszéltek arról is, hogy egy terepgyakorlat során a Bizottság ki is tudna menni és meg tudja tekinteni a helyszínt. Érdemes lenne egy nyílt napot is szervezni, akár külsősöknek is.

**Ágoston Sándor, a Közterület-felügyelet irodavezetője:** Eddig nem volt akkora megvilágítása az Állategészségügyi Szolgálatnak, mint amekkorát érdemelne és amekkorára kiterjed a napi munka. Elsődlegesen ott kezdené el, hogy amikor átvette a felügyelet vezetését, a szolgálat nyitvatartása és az akkori ebrendészet munkaidő-beosztása a klasszikus 8-16-ig terjedő időintervallum volt. Ez neki elsődleges célkitűzése volt, hogy az elérhetőség és az intézkedés lehetősége legyen kibővítve, valamint egy készenléti idő is ki lett alakítva, hogy ha esetleg van egy kóbor állat, ami veszett is, abban az esetben intézkedni kell, ez eddig nem volt megoldva. 8-16 óráig járőrpárban elérhetőek az ebrendészek, illetve 16-20 óráig van egy készenléti szolgálat, amikor a szolgálatszervezés beosztása szerint meg van határozva, hogy melyik kolléga mikor áll rendelkezésre a lakosság részére. Ha lakossági bejelentés érkezik, akkor őt értesítik a probléma ismeretében és eldöntik, hogy kerül-e berendelésre ebrendész vagy máshoz tartozik esetleg ez az eljárás. Így 8-20 óráig kiegészült a telephely nyitvatartása és a szolgálati munkavégzés a kollégák számára. Az egyik ebrendésztől közös megegyezéssel megváltak, amikor ő átvette a felügyelet vezetését. A jelenlegi ebrendész állatbarát és nagyon agilis személyiség, aki nagyon sokat tesz azért, hogy a kutyák napi szinten le legyenek mozgatva, ugyanis eddig ezzel nagyon keveset foglalkoztak. 2 ebrendész a Hajnóczy utcában székel, ott a telephely, a Hajnóczy utca 1. szám alatt. Ez a telephely egy régi családi ház és annak az udvara, maximálisan alkalmas arra, hogy ennek a telepnek a működését ellássa. Jelenleg 17 db kennellel bír, ebből 15 db az, amit napi szinten tudnak alkalmazni, illetve 2 kennel van hatósági megfigyelésre, ha a hatósági főállatorvos vagy más szervezet ezt elrendeli. A legelső emlékezetes, amit a kormányhivatal elrendelt, az egy macska volt, 6 éves, akit lakáson kellett befogni, ebből lett egy munkahelyi baleset is, mert a kolléga védőkesztyűjét átharapta ez a macska. A végén az állat altatását rendelték el, nyilván ezt állatorvos végezte. 1 gépjárművel látnak el a kollégái szolgálatot, a jelenlegi szabályozás alapján csak a kóborló ebek befogását végzik el, ami nagyon fontos, hogy chip olvasását követően megpróbálják beazonosítani az adott állat tulajdonosát, kiértesítést követően. Nyilván a megfelelő ellenszolgálatatások és szankciók ellenében ezek az állatok visszaszolgáltatásra kerülnek, majd azt követően egy közigazgatási eljárás veszi kezdetét, mivel a közösségi együttélés alapvető szabályait sérti meg, amely eljárást az Általános Hatósági Iroda folytatja le. 3 számadatot mondana: 2021-ben a közterületen befogott kóborló kutyák száma 74 volt, ezekből 17 kutyát sikerült örökbe adni. Ami nagyon fontos, hogy az Állategészségügyi Szolgálat végzi a kutyatetem és az egyéb állattetemek elszállítását. A bejelentés 24 órában a felügyeletre történik. Ebbe értendő az is, ha valakinek otthon múlik ki az állata, akkor lakásra is elmennek és rendezik a sorsát, ez tavalyi évben 43 esetben történt. Az egyéb tetem 166 volt, ebbe a sün, a patkány, a galamb is értendő. 2022-ben az első 3 hónapról tud beszámolni, amely szerint a közterületen befogott ebek száma már 17, ezzel valószínűleg megugorják a tavalyi számokat, és ezek nem azok az adatok, amikre büszkék lehetnek, ha a felelős állattartásra gondolnak. Örökbeadott kutyák száma az 1-3. hónapban 5, ami a tavalyi egész éves 17-hez képest szép arány, illetőleg egyéb tetemből ezen időszak alatt 33 volt. Jelenleg a szabad kennelek száma 11 db. Célja, hogy mindig legyen olyan férőhely lehetőség, hogy ha nagyobb kolónia lenne, akkor, ha hatóságilag szükség van rá, elhelyezhetőek legyenek az állatok. Ők nem menhely, hanem hatóság. Ezt sokan elfelejtik, amikor azt mondják, hogy megunták a kutyájukat és szeretnék leadni. De nem náluk. Ez a működési szabályzatban is benne van. Nyilván vannak olyan élethelyzetek, amikor gondoskodni kell az állat leadásában, ebben szívesen segítenek, kapcsolatban állnak civil állatvédő egyesületekkel, de nem pártolják, ha azért adná le valaki, mert megunta az állatot vagy problémás az állat. Úgy gondolja, hogy ez az a szakterület, ami elég speciális, van, akit untat, van, akit nagyon érdekel, de még hetekig lehetne erről beszélni.

**Kelemen Krisztián képviselő, a Bizottság elnöke:** Szerinte nagyon kulturált körülmények között tartják a telepen az állatokat és a Közterület-felügyelet munkatársai is nagyon kulturált körülmények között tudnak dolgozni, lehet, hogy ezt érdemes esetleg megnézni. Szerencsére Irodavezető úr, Osztályvezető úr és ő is nagy állatbarátok, és talán ennek is köszönhető, hogy a Közterület-felügyelet együttműködést ápol az állatvédő szervezetekkel és több közös akcióban is részt vettek már az állatvédőkkel. Például a Szent Márton temetőben lévő cicák ügye, a Csónakázó-tó faunájának a védelme, a rókák lakótelepi látogatása. A vadásztársaságokkal is elindult egy kommunikáció, hogy mit lehet kezdeni a lakótelepeken megszaporodott rókákkal és vaddisznókkal. Azt gondolja, hogy az ebrendészeti telepen nem unatkoznak a kollégák, rengeteg a bejelentés és ez a szakterület is nagyon érdekes. Irodavezető úr és Osztályvezető úr vezetői képességeit dicséri, hogy nagyon jó munkatársakat sikerült találni az ebrendészeti telepre, akik élnek-halnak az állatokért, nem félve nyúlnak hozzá egy elkóborolt kutyához, és lehet látni, hogy az ebrendész azonnal egy hullámhosszra kerül a kutyával.

**Ágoston Sándor, a Közterület-felügyelet irodavezetője:** Akit személyesen érdekel, van egy olyan Facebook-oldal, hogy Állategészségügyi és Ebrendészeti Szolgálat Szombathely. Nagyon hasznos információk is fel szoktak kerülni, az állattartásról a közösségi együttélés alapvető szabályainak megszegéséről, az örökbefogadásról. De az örökbefogadható állatokról is kerülnek fel képek és adatok, valamint egy felhívás jelleggel az is feltöltésre kerül, ha az adott napon befogtak egy kutyust. Cél az, hogy a jogos tulajdonosa visszakaphassa a saját állatát, illetve a 14 napot követően ez az állat megfelelő procedúra mellett örökbefogadható.

**Kelemen Krisztián képviselő, a Bizottság elnöke:** A Szombathelyi Önkormányzat folyamatosan szervez olyan programokat, ahol a kutyák vannak a fókuszban és próbálják felhívni a figyelmet a megfelelő állattartásra. Az ő választókörzetében, a Joskar-Ola lakótelepen is volt ilyen kutyás nap, ahová Csizmazia Tamást elhívták és tartott kutyás bemutatót, de a legfontosabb az volt, hogy a helyes kutyatartásról és szabályairól beszélt. Ezek hasznos információk, a lakosságot is érdeklik, nagyon sokan voltak. Május 27-én is lesz egy ilyen kutyás nap a Joskar-Ola lakótelepen a kutyafuttatónál.

**Becse László r.őrnagy, a Bizottság tagja:** Szeretné Ágoston Sándornak megköszönni, mert a közlekedési baleseteknél is kontakt nagyon sokszor az eb, akár élő, akár elpusztult, és a chip olvasásnál nagyon nagy segítségükre vannak az ebrendészek, valamint segítenek abban, ha illetékességi területen kívül, pl. az M86-oson van egy elpusztult állat, akkor a kontaktokat Sándor rendelkezésre bocsájtja.

**Kelemen Krisztián képviselő, a Bizottság elnöke:** Örül ennek a kiváló együttműködésnek. Ha valakinek a kutyája balesetet okoz és kárt okoz, akár egy gépjárműben, és a lakásbiztosításban van egy ebtartói felelősségbiztosítása, akkor az téríti. Ez is hasznos infó lehet, sokan ezt nem tudják. Felteszi, van-e esetleg kérdés. Szavazásra teszi fel, aki elfogadja a tájékoztatót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**20/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság az Állategészségügyi és Ebrendészeti Szolgálat munkájáról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Ágoston Sándor, a Közterület-felügyelet irodavezetője)

**Határidő:** azonnal

**5./ Javaslat a polgárőr támogatási keret elosztásával kapcsolatos döntés meghozatalára**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Minden évben április hónapban hoznak egy döntést a Szombathelyen működő 6 polgárőr szervezet közül 5-nek a támogatási módjával kapcsolatban, és a konkrét támogatási összegek májusban, illetve szeptemberben jönnek be a bizottsági ülésre. A kiküldött anyagból kiderül, hogy az idei évben nem térnének el a tavalyi, illetve a tavalyelőtti évben elindított támogatási rendszertől, ami azt jelenti, hogy van egy létszám alapú támogatása a polgárőr szervezeteknek, ami 5.000,- Ft/fő/év és van egy eredményességi támogatás, ez különböző táblázatok alapján kerül kiszámolásra. A tavalyi évben a létszám alapú támogatásoknál a Claudius Polgárőr Egyesület 250.000,- Ft támogatásban részesült, a Gyöngyöshermán-Szentkirályi Polgárőrség 190.000,- Ft-ban, a Klapka György Lovas- és Polgárőr Hagyományőrző Egyesület 85.000,-Ft-ban, a Százhold Polgárőr Egyesület szintén 85.000,- Ft-ban és a Szombathelyi Polgárőr Egyesület 110.000,- Ft támogatásban részesült. Ez összesen 720.000,- Ft volt. Az idei évben is a 2022-es költségvetési rendeletben 2.000.000,- Ft került előirányozva a polgárőr egyesületeknek a támogatására. Szeretné megköszönni a polgárőr egyesületek munkáját, nap mint nap látják, hogy milyen hasznos munkát végeznek a városban, hétvégén pl. a Herényi Virágúton találkozhattak a polgárőrökkel, és mindig jó érzéssel tölti el ez, hiszen ott a rendezvény és a közbiztonság jó kezekben van. Természetesen a rendőrség és a közterület-felügyelet mellett. Tehát most a polgárőr egyesületek támogatásáról dönt a Bizottság. Felteszi, van-e esetleg kérdés javaslat. Nincs, szavazásra tenné fel, így egyben, ahogy olvasható. Aki ezzel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**21/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr támogatási keret elosztásával kapcsolatos döntés meghozatalára”* című előterjesztést, és javasolja a polgármesternek, hogy a polgárőrségek támogatására fordítható keretösszeg az alábbiak szerint kerüljön elosztásra:

1. A polgárőr egyesület támogatása alaptámogatásból és eredményességi támogatásból tevődik össze. Az alaptámogatás az egyesület aktív tagjai után adott fejkvóta szerű támogatás, amely az egyesület alapműködését biztosítja. Az eredményességi támogatás alapja az egyesületek által végzett tevékenység.
2. A polgárőr egyesület minden aktív tagja (polgárőr és ifjú polgárőr) után, aki Szombathelyen lát el rendszeresen szolgálatot 5000,- Ft/fő/év alaptámogatást igényelhet. Az aktív tagnak azt a polgárőrt és ifjú polgárőrt lehet számítani, aki polgárőr igazolvánnyal rendelkezik, illetve az igazolvány igénylése az Országos Polgárőr Szövetség felé be lett adva, valamint rendszeresen szolgálatot ad vagy az egyesület munkájában rendszeresen részt vesz.
3. Az alaptámogatást az első fél évben kell kiutalni az egyesületek részére az Önkormányzati Támogatási Rendszerbe feltöltött kérelem és annak előírt mellékletei, illetve az egyesületi tagnévsor alapján.
4. Az alaptámogatás kiutalása után fennmaradó támogatási keret képezi az eredményességi támogatásra felhasználható keretet. Az eredményességi támogatást legkésőbb november hónapban kell kiutalni az egyesületek részére az ÖTR-ben szabályozottak szerint.
5. A támogatás igénylésének feltétele a polgárőr egyesület által az Önkormányzati Támogatási Rendszerbe feltöltött kérelem és annak előírt mellékletei, illetve az eredményességi támogatás esetén az egyesület éves tevékenységének beszámolója.
6. Az eredményességi támogatás alapja az egyesületek által végzett éves tevékenység, melyről a támogatást igénylő polgárőr egyesületek a bizottság által javasolt éves beszámolójelentést készítenek és azt kérelmükkel szeptember 30-ig az Önkormányzati Támogatási Rendszerbe feltöltik.
7. Az eredményességi támogatás elosztására a bizottság egy szorzókat tartalmazó értékelő rendszert alkalmaz, amely az egyes szolgálati tevékenységek (pl. rendőr-polgárőr járőr, saját szervezésű szolgálat) között tesz szorzókkal különbséget és így az egyesület által teljesített szorzókkal módosított óraszám adja az egyesület összes eredményességi óraszámát.
8. Az összes egyesület eredményességi óraszámával elosztásra kerül a felosztható keret összege és így megkapjuk az 1 eredményességi óra értékét, amelyet ezt követően visszaszorozzuk az egyesület óraszámával és a kerekítés után megkapjuk az egyes egyesületek eredményességi támogatásának végösszegét.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2022. április 30. az egyesületek tájékoztatásra

**6./ Szombathelyen működő polgárőr egyesületek bemutatkozása II. – Gyöngyöshermán-Szentkirályi Polgárőrség** *(szóbeli előterjesztés)*

**Előadó:** Pankotay József, a Gyöngyöshermán-Szentkirályi Polgárőrség elnöke

**Kelemen Krisztián képviselő, a Bizottság elnöke:** Ismét köszönti a Gyöngyöshermán-Szentkirályi Polgárőrség elnökét, Pankotay Józsefet. Az előző bizottsági ülésen elindítottak egy beszámoló sorozatot a polgárőr egyesületekkel kapcsolatban, amelyet Kiss Viktória tartott első körben a Claudius Polgárőr Egyesületet képviselve. Pankotay úrnak átadja a szót.

**Pankotay József, a Gyöngyöshermán-Szentkirályi Polgárőrség elnöke:** A Gyöngyöshermán-Szentkirályi Polgárőrség 37 fővel dolgozik, melyből 7 fő a Petőfi-telepi csoportban van, akik hozzájuk tartoznak, de önállóan vezénylik magukat. Az alapítás 1998-ban történt, a bejegyzés 1999-ben, tehát 25 éves szolgálati idejüket elérik, ami sajnos az életkorban is látszik. Az átlagéletkor 56 év. Ezáltal a speciális szolgálatokra embereket toborozni nagyon nehéz. A tavalyi évben 549 óra felkérésre teljesített szolgálatot láttak el. 2032 óra vezényelt járőrszolgálatuk volt tavalyi évben, napi rendszereséggel kint vannak az utcán, járőröznek. 1-2 tevékenységet említ. Járványügyi helyzet ellenőrzésével 160 órát töltettek, ez olyasmiben merült ki, hogy figyelmeztették üzleteknél, nyilvános helyeken a lakosságot a maszk viselésére, valamint a Covid-sátornál 24 órát voltak szolgálatban a kollégák. A Szent Márton úti orvosi rendelőnél 87 órát töltöttek el az oltások biztosítása céljából. Labdarúgó mérkőzéseknél 3 alkalommal 10 órát voltak kint, ez a Szentkirályi Sport Egyesületnél volt. A Vasi Vasember rendezvényen 7 óra biztosítási munkájuk volt, a Szentkirályi Búcsúnál 63 óra szolgálatot teljesítettek. Az iskolakezdésnél a Reguly iskolánál szeptember hónapban minden reggel ott van 2 ember és a zebránál segíti az átkelést a gyerekeknek. Ez 63 órát tett ki. A Vas Megyei Katasztrófavédelemmel volt 2 alkalommal közös gyakorlat, ez összesen 36 óra volt. Rendőrséggel közösen idegenrendészeti ellenőrzést végeztek, valamint a körzeti megbízottal rendszeresen töltenek közösen szolgálatot. Postásokat november-december hónapban, a nyugdíj kihordás idején kísérik. Segítik, ha sok pénz van náluk, telefonszámaikon tudják az egyesületet értesíteni. Temetőknél 48 órás szolgálatot teljesítettek. Az ő területükön van a hermáni temető, a Zarkaházi temető és a Szentkirályi temető. A parkoló gépjárművek figyelése volt a feladat, valamint segítették a parkoltatást. Az Adventi vásárnál 60 órát töltöttek. Ezek a napi szolgálaton kívül történtek. A lakossággal jó a kapcsolatuk, gond esetén telefonálnak, sokszor olyasmit is rendeznek, ami nem a polgárőrség dolga. A működési terület a körmendi vasútvonaltól délre esik, de felkérésre történt szolgálatot a város többi területén is végrehajtanak. Egy kérése lenne, ha lehetőség van rá: most már 3 egyesületnél van kint olyan járőrautó, ami fel van ékesítve matricákkal és csak szolgálati céllal használják. Kérdezi, hogy ezeknek a gépkocsiknak a parkolási díját a város elengedné-e? Azért, hogy ne kelljen azzal foglalkozni, hogy hol parkoljanak, hogy fizetik és hogyan számolják el. Szeretné kérni, hogy erre lehessen módot találni.

**Kelemen Krisztián képviselő, a Bizottság elnöke:** 2021. évben az eredményességi táblázat alapján súlyozottan 3153,3 órát dolgozott Gyöngyöshermán-Szentkirályi Polgárőrség. Nagyon köszönik a munkát. A polgárőrök munkáját elsősorban a rendőrség fogja össze, nagyon profi módon és az elmúlt időszakban kialakult a felügyelettel is egy együttműködés, azt gondolja, hogy csak így lehet Szombathely közbiztonságát növelni.

**Dr. Gulyás Ferenc r. ezredes kapitányságvezető, a Bizottság tagja:** Szeretné megköszönni az együtt végzet munkát, József nagyon agilis parancsnok, lehet számítani az ő általa irányított szervezet munkájára. Nagyon jó vele együtt dolgozni. Ettől profi a munka. Megnyugtató az embereknek, hogy egyenruhást látnak, de ők mégsem rendőrök, valahogy közelebbi szolgáltatást tudnak nyújtani. Pont ezért találták ki a polgárőrséget, hogy ahova nem kell a közterület-felügyelő vagy a rendőrség, ott nagyon sokat tudnak segíteni és szerencsére Szombathelyen erre van lehetőség és valóban profi polgárőrcsapatok dolgoznak.

**Kelemen Krisztián képviselő, a Bizottság elnöke:** Pankotay elnök úr felvetésével kapcsolatban javasolná, hogy Jegyző úrnak írjanak egy megkeresést, hogy az önkormányzatnak van egy hivatalos, dolgozók részére fenntartott parkolója a Thököly utcában. Javasolja, hogy kérdezzenek rá egy levélben Jegyző úrnál, hogy oda tudnak-e parkolni rendszám alapján.

**Pankotay József, a Gyöngyöshermán-Szentkirályi Polgárőrség elnöke:** Az nekik nem segít sokat, ha egy helyre tudnak állni, ha különböző helyeken van a városban feladat. Ugyanolyan a járőrkocsi, mint a rendőrségé, ugyanúgy fel van ékesítve, nem lehet eltéveszteni magángépjárművekkel, nem hiszi, hogy a rendőri intézkedés közben parkolót keresnének.

**Kelemen Krisztián képviselő, a Bizottság elnöke:** Utánajárnak, hogy milyen lehetőségek vannak a SZOVA Zrt-nél. Gyanítja, hogy az önkormányzati rendeletet kellene módosítani. A tájékoztatóról szavaznak, aki elfogadja és tudomásul veszi, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**22/2022. (IV.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a Szombathelyen működő polgárőr egyesületek közül a Gyöngyöshermán-Szentkirályi Polgárőrség bemutatkozását, és az elhangzottakat tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője,

Pankotay József, a Gyöngyöshermán-Szentkirályi Polgárőrség elnöke)

**Határidő:** azonnal

**7./ Különfélék**

**Előadó:** Kelemen Krisztián, a Bizottság elnöke

**Dr. Holler Péter, a Hatósági Osztály vezetője:** Tájékoztatást adna, hogy a csütörtöki Közgyűlésen a két ülés közötti beszámolóban lesz egy olyan döntés, amely a 11-es huszár úti laktanyának az egyik raktár épületére vonatkozóan – amelyben védelmi, közbiztonsági tárgyak vannak – lesz egy meghosszabbítás újabb 10 évre. Itt a SZOVA NZrt. mint vagyonkezelő adja bérbe Szombathely Megyei Jogú Város Polgármesteri Hivatalának. Ez egy technikai módosítás, ez már több évtizede folyamatosan ilyen célra volt használva, ez várható a következő 10 évre is, nyilván, ha a Közgyűlés igy fog dönteni. Szerette volna, ha a Bizottság is tud arról, hogy a 11-es huszár úti laktanya a jövőben is alkalmas lesz a védelmi és közbiztonsági eszközök tárolására.

**Kelemen Krisztián képviselő, a Bizottság elnöke:** Egy polgári védelemnek vannak különböző védekezést segítő eszközei, mint pl. tábori ágyak és ezeknek a tárolása van megoldva ezeken a helyszíneken.

**Dr. Holler Péter, a Hatósági Osztály vezetője:** Valamint még egy technikai információ: a Százhold Polgárőr Egyesület a korábban kért határidő hosszabbításnak megfelelően határidőben elszámolt a tavalyi évi támogatásról.

**Kelemen Krisztián képviselő, a Bizottság elnöke:** Egyéb észrevétel nem merült fel, köszöni mindenki munkáját és további szép napot kíván.

*Jegyzőkönyv lezárva, 16 óra 22 perckor.*

**Kmf.**

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**